MacBook Pro

MacBook Pro on Applen valmistamien ammattikäyttöön tarkoitettujen kannettavien tietokoneiden mallisto, joka julkistettiin 10. tammikuuta 2006. Useille Applen tuotejulkistuksille tyypillisesti malli tuli ennakkomyyntiin heti julkistuksen jälkeen ja toimitukset asiakkaille alkoivat noin kuukautta myöhemmin, 14. helmikuuta.
Nykyiset MacBook Pro -kannettavat sisältävät Applen oman järjestelmäsirun. Uusin MacBook Pro on varustettu arm64-suoritinarkkitehtuuriin pohjautuvalla M4-sirulla. Sen voi ostaa joko 14- tai 16-tuumaisena.
MacBook Pro:n parannukset.
MacBook Pro korvasi aiemman PowerPC-suorittimilla varustetun PowerBook-malliston ja oli ensimmäinen kannettava Macintosh-tietokone, jossa käytettiin Intelin Core Duo- ja Core 2 Duo -suorittimia.
Intel-suorittimien lisäksi MacBook Pro -mallistossa esiteltiin ensimmäistä kertaa toinenkin merkittävä parannus, MagSafe-virtaliitin, joka korvattiin USB-C-liitännällä loppuvuoden 2016 malleissa. MacBook Pro on nykyään saatavissa 14- tai 16-tuumaisella näytöllä.
MacBook Pro 15" (alkuvuosi 2006).
Ensimmäinen MacBook Pro -malli julkaistiin alkuvuodesta 2006 15-tuumaisena. 17-tuumainen versio samasta kannettavasta tuli markkinoille myöhemmin saman vuoden aikana. Laitteen malli on MacBook Pro 15" (Early 2006).
Kannettavan suoritin oli 2-ytiminen Intel Core Duo. Käyttöjärjestelmänä laitteen mukana tuli Mac OS X 10.4 Tiger, jonka pystyi päivittämään Mac OS X 10.7 Lioniin asti. RAM-muistia laitteessa saattoi olla 512 megatavusta 2 gigatavuun. Kiintolevynä toimi 80-100 gigatavun HDD. Koneessa oli erillinen näytönohjain ATI Mobility Radeon X1600 varustettuna 128 megatavun GDDR3-muistilla. Myöhemmin julkaistussa 17-tuumaisessa versiossa näytönohjain oli hiukan tehokkaampi, ATI Mobility Radeon X1600 XT.
Laitteen seuraaja oli MacBook Pro 15" (Late 2006), jossa oli useita merkittäviä parannuksia. Yksi niistä oli suorittimen päivitys Intel Core Duo:sta Intel Core 2 Duo:on.
MacBook Pro:n uudistukset vuonna 2011.
Loppuvuoden 2011 MacBook Pro -mallit uudistuivat vain sisäisesti. Uusissa MacBook Pro -laitteissa oli paremmat suorittimet edellisiin malleihin verrattuna ja näytönohjaimia oli myös päivitetty.
MacBook Pro:n uudistukset vuonna 2012.
Kesäkuussa 2012 Apple päivitti MacBook Pro -mallistoa. Koneisiin päivitettiin uudet Ivy Bridge -sarjan Intel Core i7 -sarjan prosessorit sekä USB 3 -tasoiset USB-liitännät.
Lisäksi Apple esitteli uuden MacBook Pro Retinan, jossa on uusi huipputerävä Retina-näyttö ja ”All-flash architecture” (ei liikkuvia osia tuulettimen lisäksi). Uudistuksessa 17-tuumainen MacBook Pro poistui mallistosta.
MacBook Pro:n uudistukset vuonna 2016.
Lokakuussa 2016 Apple päivitti MacBook Pro -mallistonsa ulkonäköä ensimmäiseen kertaan sitten vuoden 2012. Koneisiin päivitettiin Intelin Skylake -sarjan Dual-Core (13-tuumainen) ja Quad-core (15-tuumainen) prosessorit, nopeampaa LPDDR3-muistia (2133 MHz), huippunopeaa SSD-tallennustilaa ja Polaris-arkkitehtuurin Radeon Pro -näytönohjaimet (15-tuumainen). Koneen teknisten tietojen lisäksi Apple muutti koneen muotoilua, lisäsi OLED-kosketuslevyn FN-painikkeiden tilalle ja paransi näytön kirkkautta että värientoistokykyä. Tämän lisäksi Apple lisäsi ”Space Gray” värivaihtoehdon hopeisen lisäksi. Apple myös poisti normaalikokoiset USB-portit sekä SD-korttipaikan että HDMI-portin ja korvasi ne kahdella Thunderbolt 3/USB-C -portilla (13-tuumainen, ei Touch Baria), 4 Thunderbolt 3/USB-C -portilla (15- ja 13-tuumaiset mallit Touch Barilla).
MacBook Pro:n uudistukset vuonna 2019.
Toukokuussa 2019 esitellyssä mallisarjassa suurin parannus edelliseen oli 15-tuumaisiin malleihin tuotu 9000-sarjan 8-ytimiset Intel i9 -suorittimet. Marraskuussa 2019 Apple julkaisi 16-tuuman MacBook Pron. Se korvasi 15-tuuman mallin ja sisältää näppäimistön, jossa on uusi saksimekanismi. Neliytimiset 8000-sarjan suorittimet säilyivät edelleen 13-tuumaisissa malleissa.
MacBook Pro:n uudistukset vuonna 2020.
Marraskuussa 2020 Apple julkaisi 13-tuumaisen MacBook Pron, jossa oli ensimmäistä kertaa Applen oma M1-prosessori.
MacBook Pro:n uudistukset vuonna 2021.
Apple julkaisi lokakuussa 2021 14-tuumaisen MacBook Pro:n, joka julkaisi 13-tuumaisen version. Tästä eteenpäin Apple on valmistanut vain 14- ja 16-tuumaisia MacBook Pro -laitteita.
Näppäimistöjen ongelmat.
Joissakin vuoden 2016 jälkeen julkaistuissa MacBook Pro -tietokoneissa on esiintynyt tyyppivikana näppäimien jumittumista; pahimmassa tapauksessa osa näppäimistä on lakannut kokonaan toimimasta. Syynä on ollut uusittu ns. "perhosmekanismi", joka on osoittautunut erittäin herkäksi lialle ja pölylle. 2018 julkaistussa mallisukupolvessa vikaa yritettiin korjata lisäämällä näppäinmekanismiin silikonipinnoite. Vian piiriin kuuluville tietokoneille Apple tarjoaa näppäimistön osalta erillisen neljän vuoden takuun.
Suorittimet.
MacBook Pro -malleissa ei koskaan käytetty PowerPC-suoritinta, vaan jo ensimmäisessä MacBook Pro:ssa oli Intel Core Duo -suoritin x86-arkkitehtuurilla. Vuodesta 2020 alkaen MacBook Pro -malleissa on ollut Apple Silicon -järjestelmäpiiri, jotka on nimetty M1:ksi, M2:ksi, jne. Apple Silicon on Applen itse valmistama ja pohjautuu arm64-arkkitehtuuriin. Vaihto x86:sta arm64:ään on parantanut MacBook Pro -laitteiden suorituskykyä ja akunkestoa.